बुक्की को कहा- कच्चा चबा जाऊंगा, उससे लिए 40 लाख से मूसेवाला मर्डर के हथियार खरीदे
Lawrence Bishnoi Threat Call Recording: Shocking Evidence of 40 Lakh Weapon Purchase for Moosewala Murder कुख्यात गैंगस्टर लॉरेंस बिश्नोई की एक धमकी भरी कॉल रिकॉर्डिंग सामने आई है
कुख्यात गैंगस्टर लॉरेंस बिश्नोई की एक धमकी भरी कॉल रिकॉर्डिंग सामने आई है। जिसमें वह गूगल नाम वाले बुक्की को धमका रहा है कि उसके धक्के चढ़ गए तो उसे और उसके परिवार को कच्चा चबा जाएगा। पुलिस जांच में यह रिकॉर्डिंग 2021 की बताई जा रही है। उस वक्त लॉरेंस राजस्थान की अजमेर जेल में बंद था।
बुक्की को लॉरेंस गूगल भाई कह रहा है। यह बुक्की दिल्ली का सचिन जैन बताया जा रहा है। जो इस वक्त दुबई में है। पुलिस सूत्रों के मुताबिक, लॉरेंस ने इसी बुक्की से 40 लाख की रंगदारी ली थी। फिर यह पैसा हवाला के जरिए कनाडा में बैठे गैंगस्टर गोल्डी बराड़ तक पहुंचाया। जिसके बाद इन्हीं रुपयों से सिद्धू मूसेवाला के कत्ल के लिए मॉडर्न हथियार खरीदे गए। दैनिक भास्कर इस ऑडियो की पुष्टि नहीं करता।
पहले पढ़िए... रिकॉर्डिंग में क्या बात हुई?
गूगल: हैलो
लॉरेंस: हैलो, हां भई
गूगल: बाऊ जी, आपका फोन कट गया था मैंने कहा
लॉरेंस: तू पहचानता ही नहीं गूगल भाई, तू रिकॉर्डिंग लगानी है तो लगा लेना, जिस दिन मेरे धक्के चढ़ गया ने तू... तेरे आसपास के, नजदीक के, तेरे परिवार के, मैं सारों को चबा जाऊंगा, ये मेरी रिकॉर्डिंग कर लेना, बाद में केस करने में आसानी होगी तुमको
गूगल: किस चीज का केस करने में आसानी होगी, मैंने काम.. मैंने गूगल ही बंद कर दिया, मैं किस चीज की केस... मैं काम ही बंद कर चुका हूं.. मैं इतने पैसे हार गया, मैं तो सब काम खत्म कर चुका हूं 3 महीने पहले, आप बाजार में पता तो कर लो किसी से।
लॉरेंस: किसी को बता देना कि मेरा फोन आया था, मैंने खाली फोन किए ही नहीं कभी, मेरे नाम फ्रॉड चले गए, अभी तक जितने गए हैं।
गूगल: बाऊ जी, किसी ने आपको किसी ने गलत नंबर दे दिया है, मैं छोड़ चुका हूं सारे काम
लॉरेंस: बस, सब कुछ ही छोड़ देगा, राम राम, दोबारा नहीं करेंगे फोन।
मूसेवाला के कत्ल में यूज किए 5 हथियार
लॉरेंस गैंग ने सिद्धू मूसेवाला के कत्ल में 5 हथियार इस्तेमाल किए थे। इनमें ऑस्ट्रिया की ग्लोक-30, जिगाना पिस्टल, जर्मन मेड हेकलर एंड कोच, स्टार और AK 47 शामिल हैं। खास बात यह थी कि लॉरेंस गैंग ने उन्हीं हथियारों को कत्ल के लिए खरीदा, जिनका जिक्र सिद्धू मूसेवाला अपने गीतों में करते रहे।
कॉलेज फ्रैंड के कत्ल के बदले की हत्या
लॉरेंस गैंग ने दावा किया कि मूसेवाला का कत्ल गैंगस्टर के कॉलेज फ्रेंड विक्की मिड्डूखेड़ा के कत्ल के बदले हुआ। मिड्‌डूखेड़ा का कत्ल बंबीहा गैंग ने किया था। लॉरेंस गैंग को शक था कि इसमें मूसेवाला ने शूटरों की मदद की। मूसेवाला के कथित मैनेजर शगनप्रीत का नाम भी इस केस में आया। पुलिस जांच में दावा किया गया कि शगनप्रीत ने ही शूटरों को टारगेट की पहचान से लेकर वहां तक पहुंचाने का सारा काम किया।
लॉरेंस ने बनाए 10 टारगेट, टॉप पर सलमान
लॉरेंस ने कुछ दिन पहले NIA की पूछताछ में खुलासा किया कि उसके टारगेट पर 10 लोग हैं। इनमें सबसे टॉप पर बॉलीवुड स्टार सलमान खान है। इसके बाद मूसेवाला का मैनेजर शगनप्रीत, बंबीहा गैंग से जुड़ा मनदीप धालीवाल, हरियाणा का गैंगस्टर कौशल चौधरी, गैंगस्टर अमित डागर, बंबीहा गैंग का मुखी सुखप्रीत बुड्‌ढा, बंबीहा गैंग को अर्मीनिया में बैठकर चलाने और फाइनेंस करने वाला लक्की पटियाल और गौंडर गैंग के बदमाश शामिल हैं।
लॉरेंस के पास 700 से ज्यादा बदमाश
पुलिस सूत्रों के मुताबिक लॉरेंस गैंग के पास 700 से ज्यादा बदमाश हैं। जिनमें सबसे ज्यादा प्रोफेशनल शूटर हैं। लॉरेंस बुक्की और शराब कारोबारियों से रंगदारी वसूलता है। लॉरेंस का गैंग पंजाब के अलावा हरियाणा, राजस्थान और दिल्ली में फैला हुआ है। लॉरेंस के सबसे करीबियों में उसका भाई अनमोल बिश्नोई, भांजा सचिन थापन, गोल्डी बराड़, काला जठेड़ी, दीपक टीनू जैसे कई कुख्यात नाम हैं।